CELEX: 32020D1345
Language: bg
Date: 2020-09-25 00:00:00
Title: Решение за изпълнение (ЕС) 2020/1345 на Съвета от 25 септември 2020 година за предоставяне на временна подкрепа на Чешката република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19

29.9.2020   
               
               
                  BG
               
               
                  Официален вестник на Европейския съюз
               
               
                  L 314/17
               
            
         РЕШЕНИЕ ЗА ИЗПЪЛНЕНИЕ (ЕС) 2020/1345 НА СЪВЕТА
         от 25 септември 2020 година
         за предоставяне на временна подкрепа на Чешката република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2020/672 на Съвета от 19 май 2020 година за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19 (1), и по-специално член 6, параграф 1 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 7 август 2020 г. Чешката република поиска финансова помощ от Съюза, с която да допълни националните си усилия за преодоляване на въздействието от избухването на COVID-19 и на социално-икономическите му последици за работниците и самостоятелно заетите лица.
                  
               
                     (2)
                  
                  
                     Избухването на COVID-19 и предприетите от Чешката република извънредни мерки за преодоляване на разпространението на вируса и на социално-икономическите и здравните последици от този феномен се очаква да се отразят изключително сериозно на публичните финанси. Според прогнозата на Комисията за Чешката република от пролетта на 2020 г., към края на 2020 г. дефицитът по консолидирания държавен бюджет се очаква да достигне 6,7 % от брутния вътрешен продукт (БВП), а консолидираният държавен дълг — 38,7 % от БВП. Според междинната прогноза на Комисията за Чешката република от лятото на 2020 г., през 2020 г. БВП се очаква да намалее със 7,8 %.
                  
               
                     (3)
                  
                  
                     Избухването на COVID-19 блокира значителна част от работната сила в Чешката република. Това доведе до внезапно и съществено увеличение на публичните разходи за Чешката република, свързани с посочените в съображения 4—8 схема за подпомагане на работата на непълно работно време — програмата „Антивирус“ (и нейните подпрограми вариант А и вариант Б) и подобни мерки, насочени към непреките разходи за труд (вариант В на програма „Антивирус“), както и с подпомагането на самостоятелно заетите лица.
                  
               
                     (4)
                  
                  
                     По-конкретно, с посочените в искането на Чешката република от 7 август 2020 г. изменено правителствено решение № 353 от 31 март 2020 г., правно основание за което е член 120 от Закон № 435/2004 за заетостта, бяха въведени варианти А и Б на програмата „Антивирус“. С тези мерки частично се субсидират разходите за заплати при работодателите от частния сектор, принудени да спрат или значително да ограничат стопанската си дейност като пряко следствие от предприетите от властите мерки (вариант А) или косвено — поради отрицателното икономическо въздействие на пандемията (вариант Б): тук спадат например наетите лица, които не са в състояние да работят поради ограничения за пътуване. При вариант А държавата субсидира 80 % от компенсаторните възнаграждения, но не повече от 39 000 крони на наето лице на месец. При вариант Б държавата субсидира 60 % от компенсаторните възнаграждения, но не повече от 29 000 крони на наето лице на месец. Докато участва в схемата, работодателят не може да уволнява наетите лица, за които получава субсидии. Периодът за прилагане на тези мерки е от 12 март до 31 октомври 2020 г. (2).
                  
               
                     (5)
                  
                  
                     Освен това, въз основа на посочените в искането на Чешката република от 7 август 2020 г. Закон № 300/2020 и Закон № 187/2006 (3) властите въведоха вариант В на програмата „Антивирус“. С това се намаляват непреките разходи за труд (например плащаните от работодателя социалноосигурителни вноски) на малките предприятия (до 50 наети лица), които запазват заетостта и разходите за заплати на равнище най-малко 90 % от това, което е било в края на март 2020 г. и през март 2020 г. съответно. Искането обхваща само 90 % от общите разходи за мярката с цел помощта да съответства на разходите, свързани със запазването на заетостта. Основата на изчисляването е ограничена до 150 % от средната брутна заплата в Чешката република. Субсидията може да се предоставя за част или за целия период от юни—август 2020 г.
                  
               
                     (6)
                  
                  
                     С посочената в искането на Чешката република от 7 август 2020 г. програма „Pětadvacítka“, въведена със Закон № 159/202 (4), в периода на действие на мярката се предоставя облекчение като компенсация от 500 крони на календарен ден на човек на самостоятелно заетите лица, които поради свързани с COVID-19 риск за общественото здраве или предприетите от властите кризисни мерки са били принудени да спрат или значително да ограничат стопанската си дейност отвъд нормалната бизнес неустойчивост. Програмата е разделена на два периода: от 12 март до 30 април 2020 г. и от 1 май до 8 юни 2020 г.. Облекчението като компенсация представлява пропуснати приходи за държавата, което за целите на прилагането на Регламент (ЕС) 2020/672 на Съвета може да се приеме за равностойно на публични разходи.
                  
               
                     (7)
                  
                  
                     Съгласно посочените в искането на Чешката република от 7 август 2020 г.„Закон № 136/2020 (за социалното осигуряване)“ и закон № 134/2020 (за здравното осигуряване)“ властите въведоха частично освобождаване от здравно- и социалноосигурителни вноски на самостоятелно заетите лица, които продължават дейността си за периода на подпомагане. Държавата поема плащането на съответната вноска, дължима за месеците от март до август 2020 г. Максималният подлежащ на отмяна размер се определя от закона.
                  
               
                     (8)
                  
                  
                     Накрая, съгласно посочените в искането на Чешката република от 7 август 2020 г.„правителствени решения № 262 от 19 март 2020 г., № 311 от 26 март, № 354 от 31 март, № 514 от 4 май и № 552 от 18 май“, както и член 14 от „Закон № 218/2000 за бюджетните правила“, както е изменен (за самостоятелно заетите лица в малките предприятия в сферата на първичната селскостопанска и горска продукция) и член 3, буква з) от „Закон № 47/2002“ за подкрепата за МСП, както е изменен (за всички останали самостоятелно заети лица), властите въведоха помощ за грижи за самостоятелно заетите лица. С тази мярка се компенсира понесената от самостоятелно заетите лица загуба на доходи поради необходимостта да се грижат за деца или за зависими от грижи лица вследствие на затварянето на детските заведения и заведенията за социални грижи. Дневният размер на помощта е 424 крони за март 2020 г. и 500 крони за април, май и юни 2020 г. Помощта може да се предоставя за част или за целия период от 12 март до 30 юни 2020 г.
                  
               
                     (9)
                  
                  
                     Чешката република изпълнява условията по член 3 от Регламент (ЕС) 2020/672 за отпускане на финансова помощ. Чешката република предостави на Комисията подходящи доказателства, че, считано от 1 февруари 2020 г., нейните извършени и планирани публични разходи са се увеличили с 2 940 446 745 евро в резултат на националните мерки за справяне със социално-икономическите последици от избухването на COVID-19. Това представлява внезапно и съществено увеличение, тъй като новите мерки обхващат значителна част от предприятията и работната сила в Чешката република. Чешката република възнамерява да финансира със средства на Съюза и със собствени средства 940 446 745 евро от увеличения размер на разходите.
                  
               
                     (10)
                  
                  
                     В съответствие с член 6 от Регламент (ЕС) 2020/672 Комисията се консултира с Чешката република и провери внезапното и съществено увеличение на извършените и планирани публични разходи, пряко свързани с посочените в искането от 7 август 2020 г. схеми за подпомагане на работата на непълно работно време и подобни мерки.
                  
               
                     (11)
                  
                  
                     Поради това на Чешката република следва да се предостави финансова помощ, за да ѝ се съдейства да се справи със социално-икономическите последици от тежкия икономически шок, причинен от избухването на COVID-19. Комисията следва да взима решенията относно падежа, размера и отпускането на траншовете и вноските в тясно сътрудничество с националните органи.
                  
               
                     (12)
                  
                  
                     Настоящото решение не засяга резултата от евентуалните процедури относно нарушения на функционирането на вътрешния пазар, които биха могли да бъдат открити в частност по силата на членове 107 и 108 от от Договора. То не отменя посоченото в член 108 от Договора изискване към държавите членки да уведомяват Комисията за случаите, които биха могли да представляват държавна помощ.
                  
               
                     (13)
                  
                  
                     Чешката република следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени от Чешката република.
                  
               
                     (14)
                  
                  
                     Решението за предоставяне на финансова помощ се взима с отчитане на съществуващите и очакваните нужди на Чешката република, както и на исканията за финансова помощ съгласно Регламент (ЕС) 2020/672, които вече са представени или за които е планирано да бъдат представени от други държави членки, при прилагане на принципите на равно третиране, солидарност, пропорционалност и прозрачност,
                  
               ПРИЕ НАСТОЯЩОТО РЕШЕНИЕ:
         
            Член 1
            Чешката република изпълнява условията по член 3 от Регламент (ЕС) 2020/672.
         
         
            Член 2
            
               1.   Съюзът отпуска на Чешката република заем с максимален размер 2 000 000 000 евро. Неговият максимален среден срок до падежа е 15 години.
            
            
               2.   Срокът на разполагаемост на предоставената с настоящото решение финансова помощ е 18 месеца, считано от първия ден след датата, на която настоящото решение поражда действие.
            
            
               3.   Комисията предоставя на Чешката република финансовата помощ от Съюза чрез максимум осем транша. Всеки транш може да се изплаща на една или няколко вноски. Срокът до падежа на вноските по първия транш може да бъде по-дълъг от максималния среден срок до падежа, посочен в параграф 1. В такъв случай срокът до падежа на останалите вноски се фиксира така, че след изплащането на всички траншове да е бил спазен посоченият в параграф 1 максимален среден срок до падежа.
            
            
               4.   Отпускането на първия транш зависи от влизането в сила на споразумението за заем, посочено в член 8, параграф 2 от Регламент (ЕС) 2020/672.
            
            
               5.   Чешката република поема разходите по посоченото в член 4 от Регламент (ЕС) 2020/672 финансиране от Съюза за всеки транш, а също така и евентуалните такси и направени от Съюза разходи във връзка с финансирането на заема, предоставен в съответствие с параграф 1 от настоящия член.
            
            
               6.   Комисията взема решение относно размера и отпускането на траншовете, както и размера на вноските.
            
         
         
            Член 3
            Чешката република може да финансира следните мерки:
            
                        а)
                     
                     
                        програмата „Антивирус“ — както е предвидена в изменено правителствено решение № 353 от 31 март 2020 г., правно основание за което е член 120 от изменения „Закон № 435/2004 за заетостта“;
                     
                  
                        б)
                     
                     
                        вариант В на програмата „Антивирус“ — както е предвиден в „Закон № 300/2020“;
                     
                  
                        в)
                     
                     
                        програмата „Pětadvacítka“ — както е предвидена в „Закон № 159/2020“;
                     
                  
                        г)
                     
                     
                        частичното освобождаване на самостоятелно заетите лица от дължимите здравно- и социалноосигурителни вноски — както е предвидено в „Закон № 136/2020“ (за социалното осигуряване) и „Закон № 134/2020“ (за здравното осигуряване);
                     
                  
                        д)
                     
                     
                        помощта за грижи за самостоятелно заетите лица — както е предвидена в „правителствени решения № 262 от 19 март 2020 г., № 311 от 26 март, № 354 от 31 март, № 514 от 4 май и № 552 от 18 май“; в член 14 от „Закон № 218/2000 за бюджетните правила“, както е изменен (за самостоятелно заетите лица в малките предприятия в сферата на първичната селскостопанска и горска продукция) и член 3, буква з) от „Закон № 47/2002“ за подкрепата за МСП“, както е изменен (за всички останали самостоятелно заети лица).
                     
                  
         
            Член 4
            Чешката република уведомява Комисията до 30 март 2021 г. и на всеки шест месеца след тази дата за изпълнението на планираните публични разходи, докато тези планирани публични разходи не бъдат изцяло изпълнени.
         
         
            Член 5
            Адресат на настоящото решение е Чешката република.
            Настоящото решение поражда действие в деня на нотифицирането му на неговия адресат.
         
         
            Член 6
            Настоящото решение се публикува в Официален вестник на Европейския съюз.
            
         
         
            Съставено в Брюксел на 25 септември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 159, 20.5.2020 г., стр. 1.
         
            (2)  В посоченото в съображение 1 искане от 7 август 2020 г. обаче бяха включени само публичните разходи за подкрепата, отнасящи се за периода до 31 август 2020 г.
         
            (3)  Изменен Закон № 300/2020 за освобождаване от социалноосигурителни вноски и вноски за държавната политика по заетостта, плащани от някои работодатели като данъкоплатци във връзка с извънредните мерки по време на епидемията през 2020 г., и за изменение на Закон № 187/2006 за здравното осигуряване.
         
            (4)  Изменен Закон № 159/2020 за облекчение като компенсация за въздействието на предприетите в отговор на коронавируса SARS CoV-2 кризисни мерки.